Covid-19: Ramaphosa verdedig afsonderingPres. Cyril Ramaphosa. (Foto: Elmond Jiyane/GCIS) Terwyl Suid-Afrika vandeesweek waarskynlik meer as 50 000 Covid-19-gevalle gaan sien en die 1 000-sterftekerf gaan verbysteek, sê pres. Cyril Ramaphosa hy is, nes alle ander Suid-Afrikaners, bekommerd oor die toename in die gevalle. “Terwyl die syfers rofweg ooreenstem met die modelle wat voorspel is, is daar ŉ groot verskil tussen ŉ grafiek op ŉ stuk papier en om te sien hoe regte mense die infeksie opdoen, talle siek word en sommige selfs sterf,” het Ramaphosa in sy weeklikse nuusbrief gesê. Hy sê die staat van landwye afsondering, wat nou reeds meer as twee maande lank duur, het die verspreiding van die koronavirus vertraag en die owerhede kans gegee om gesondheidsinstellings voor te berei vir die verwagte toename in infeksies. “Die afsondering was nie net noodsaaklik nie, maar het ons almal kans gegee om aan te pas en met die virus saam te leef,” sê Ramaphosa. Volgens hom wys studies dat Suid-Afrikaners heelwat weet van die koronavirus en dat hulle die nodige stappe doen om te verseker dat Covid-19 nie versprei nie. Sosiale afstandhandhawing bly egter steeds ŉ groot uitdaging, veral in openbare plekke. Ramaphosa sê ook sakeondernemings, staatsdepartemente, skole en ander instellings het die tyd benut om voor te berei vir ŉ geleidelike terugkeer na ŉ situasie wat ten minste naastenby normaal is. Die president het die Wes-Kaap verlede week besoek. Die provinsie is steeds die episentrum van koronavirusinfeksies en tweederdes van alle bevestigde gevalle is daar aangemeld. Hy sê hy was beïndruk deur die provinsie se reaksie en voorbereidings wat getref word vir genoeg beddens, personeel en mediese voorraad om die stygende getal mense wat hospitaalbehandeling benodig, te kan help. Ramaphosa sê ondanks sy beste pogings benodig die Wes-Kaap steeds nasionale hulp, waaronder bykomende finansiering en gesondheidswerkers. Die Wes-Kaap en die Oos-Kaap is nou die provinsies waar infeksies die vinnigste toeneem en talle van dié infeksies is die gevolg van mense wat in die Wes-Kaap werk en dan na hul huise in die Oos-Kaap terugkeer. “Dit sê vir ons geen gedeelte van die land is ŉ eiland nie en dat alle Suid-Afrikaners, ongeag waar hulle woon, waaksaam en voorbereid moet wees. “Dit is om dié rede dat reis tussen provinsies op vlak 3 verbode bly, behalwe in spesifieke omstandighede en met die nodige permitte.” Ramaphosa sê die getal infeksies styg waarskynlik vinniger as wat die meeste mense verwag het, maar mense moet net bekommerd, nie paniekerig nie, wees. “Ons het gewys ons kan die verspreiding van die virus verminder en ons moet aanhou om maatreëls te tref om die kurwe af te plat. Selfs belangriker nog, ons moet voorbereid wees om die getal sterftes te verminder deur die nodige gesondheidsmaatreëls in werking te stel.” Ramaphosa sê Suid-Afrikaners moet as enkelinge én as gesinne voorberei vir die moontlikheid dat een van hul geliefdes dalk Covid-19 opdoen. Huisgesinne met lede wat oorgewig is, dié met diabetes, hipertensie, kanker, tuberkulose of MIV/vigs moet ook planne beraam oor waar om ŉ siek familielid in isolasie te hou en vasstel waar die naaste kwarantynfasiliteit is.